L 56/28
LV
Eiropas Savienības Oficiālais Vēstnesis
23.2.2023.
3.
NESADARBĪGU TREŠO VALSTU SARAKSTA IZVEIDE (21)
Ņemot vērā secinājumus, kas izdarīti par Kamerūnu, minētā valsts saskaņā ar NNN zvejas regulas 33. pantu būtu jāpievieno nesadarbīgu trešo valstu sarakstam, kas izveidots ar Īstenošanas lēmumu 2014/170/ES.
Minētais lēmums tādēļ būtu attiecīgi jāgroza.
(22)
No Kamerūnas iekļaušanas šajā sarakstā, kurā uzskaitītās valstis nesadarbojas NNN zvejas apkarošanā, izriet NNN zvejas regulas 38. pantā noteikto pasākumu piemērošana.
NNN zvejas regulas 38. panta 1. punkts paredz aizliegumu importēt nesadarbīgu trešo valstu karoga kuģu nozvejotus zvejas produktus.
Kamerūnas gadījumā minētajam aizliegumam būtu jāaptver visi krājumi un sugas, kas definēti NNN zvejas regulas 2. panta 8. punktā, jo pienācīgu NNN zvejas apkarošanas pasākumu trūkums, kura dēļ Kamerūna noteikta par nesadarbīgu trešo valsti, neskar tikai kādu atsevišķu krājumu vai sugu.
(23)
Jāatzīmē, ka NNN zveja cita starpā noplicina zivju krājumus, iznīcina jūras dzīvotnes, apdraud jūras resursu saglabāšanu un ilgtspējīgu izmantošanu, izkropļo konkurenci, apdraud nodrošinātību ar pārtiku, nostāda neizdevīgā situācijā godprātīgus zvejniekus un novājina piekrastes kopienas.
Ņemot vērā ar NNN zveju saistīto problēmu apmēru, tiek uzskatīts, ka Savienībai steidzami jāīsteno pasākumi attiecībā uz Kamerūnu kā nesadarbīgu trešo valsti.
Tādēļ šim lēmumam būtu jāstājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
(24)
Ja Kamerūna pierādīs, ka ir labojusi situāciju, kuras dēļ tā iekļauta sarakstā, Padomei ar kvalificētu balsu vairākumu pēc Komisijas priekšlikuma saskaņā ar NNN zvejas regulas 34. panta 1. punktu Kamerūna no nesadarbīgu trešo valstu saraksta būs jāsvītro.
Pieņemot lēmumu par svītrošanu no saraksta, būtu jāņem vērā arī tas, vai Kamerūna ir pieņēmusi konkrētus pasākumus, kuru rezultātā tiktu panākta noturīga situācijas uzlabošanās,
IR PIEŅĒMUSI ŠO LĒMUMU.
1. pants Ar šo Kamerūnas Republiku pievieno Īstenošanas lēmuma 2014/170/ES pielikumā.
2. pants Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
Briselē, 2023. gada 20. februārī
Padomes vārdā – priekšsēdētājs J. BORRELL FONTELLES